དེ་ལྟར་བོད་ཀྱི་རུས་ཆེན་སྟོང་ཞེས་པའི་བྱུང་ཚུལ་ཡང་བཀའ་ཆེམས་ཀ་ཁོལ་མ་ལས།བོད་མིའི་ཐོག་མ་བྱུང་ཚུལ་བརྗོད་སྐབས།དེར་མེས་པོ་སྤྲེའུ་སྒོམ་གྱིས་བུ་ཚ་བོ་ཡང་ཚ་རྣམས་བརྟག་གཞི་བྱས་པས།ཚན་པ་གཅིག་ནིདེའི་འོག་མ་ནི་འགྲམ་ཤ་སྟོང་ངེ་བྱས་པ་ཞིག་བྱུང་ནས།མིང་རུས་སྟོང་བྱ་བར་བཏགས་ཏེ།སྟོང་ལ་རྗེ་བཞི་ཁོལ་བརྒྱད་བྱ་བ་བྱུང་ངོ་།།ལྡོང་དང་སྟོང་གཉིས།སེ་དང་སྨུ་རྨུ་གཉིས་ཏེ་ནང་གི་མིའུ་རིགས་བཞི་བྱ་བར་གྲགས་ཏེ།བོད་ཡུལ་ཁ་བ་ཅན་གྱི་མི་ལ་སྔ་བ་ཡང་དེ་རྣམས་ཡིན་ནོ།།ཞེས་སྟོང་བྱ་བ་ཐོག་མར་འདྲ་བ་རྒྱུ་མཚན་དུ་བྱས་ནས་མིང་ཐོགས་ཚུལ་བཀོད་འདུག།དེས་ན་བོད་རང་གི་སྔར་གྱི་ཡིག་རྙིང་རྣམས་སུ་སུམ་པའི་རུས་ཁུངས་ནི་བོད་ཀྱི་རྩ་བའི་རུས་ཆེན་བཞིར་གྲགས་པའི་ནང་ཚན་སྟོང་ལ་ཐུག་པར་མ་ཟད།ཡང་སྟོང་ལ་རྗེ་བཞི་ཁོལ་བརྒྱད་ཅེས་པ་དང་སྟོང་གི་ནང་གི་རིགས་བཟང་པོ་གཙོ་བོ་རྣམས་ལ་ཨ་ཐང་འབྲུ་ཞེས་བརྗོད་ཚུལ་སོགས་མང་དུ་འདུག་ཚུལ་བཀོད་ཡོད་དོ།།